Ontstekingen Archives - DeelBewust : DeelBewust
Filed in Voedingsleer, Voedingsstoffen	by DeelBewust	on 8 februari 2013	• views: 6197
Filed in Cardiovasculaire stelsel	by DeelBewust	on 29 september 2015	• views: 3356
Filed in Zenuwstelsel	by DeelBewust	on 24 november 2013	• views: 214286
Filed in Vitamine B12	by DeelBewust	on 4 april 2012	• views: 155078 Die groot stad word verwoes — Wagtoring – AANLYN BIBLIOTEEK
re hfst. 36 bl. 258-266
Die groot stad word verwoes
Babilon die Grote val
Die agteruitgang van Babilon die Grote
Die reisende koopmanne
“Gaan uit haar uit, my volk”
Visioen 12—Openbaring 18:1–19:10
Onderwerp: Die val en vernietiging van Babilon die Grote; die huwelik van die Lam word aangekondig
Tyd van vervulling: Vanaf 1919 tot ná die groot verdrukking
1. Waardeur sal die begin van die groot verdrukking aangedui word?
SKIELIK, skokkend, verwoestend—dit is hoe die ondergang van Babilon die Grote sal wees! Dit sal een van die rampspoedigste gebeure in die hele geskiedenis wees en die begin aandui van die “groot verdrukking . . . soos daar sedert die begin van die wêreld tot nou toe nie plaasgevind het nie, nee, en ook nie weer sal plaasvind nie”.—Matteus 24:21.
2. Watter soort ryk het bly bestaan, al het politieke ryke opgekom en ondergegaan?
2 Valse godsdiens is al lank aanwesig. Dit bestaan ononderbroke sedert die dae van die bloeddorstige Nimrod, wat Jehovah teëgestaan en mense die Toring van Babel laat begin bou het. Toe Jehovah die tale van daardie rebelle verwar en hulle oor die aarde verstrooi het, het Babilon se valse godsdiens saam met hulle versprei (Genesis 10:8-10; 11:4-9). Sedertdien het politieke ryke opgekom en ondergegaan, maar Babiloniese godsdiens het bly bestaan. Dit het baie gestaltes en vorme aangeneem en ’n wêreldryk van valse godsdiens geword, die voorspelde Babilon die Grote. Die prominentste deel daarvan is die Christendom, wat ontstaan het uit ’n samesmelting van vroeë Babiloniese opvattings en afvallige “Christelike” leerstellings. Omdat Babilon die Grote so ’n lang, lang geskiedenis het, is dit vir baie mense moeilik om te glo dat dit ooit vernietig sal word.
3. Hoe bevestig Openbaring die ondergang van valse godsdiens?
3 Dit is derhalwe gepas dat Openbaring die ondergang van valse godsdiens bevestig deur aan ons twee uitvoerige beskrywings te gee van haar val en van verdere gebeure wat tot haar algehele verwoesting lei. Ons het haar reeds as “die groot hoer” gesien wat uiteindelik deur haar voormalige minnaars van die politieke ryk verwoes word (Openbaring 17:1, 15, 16). Nou, in nog ’n visioen, gaan ons haar as ’n stad sien, die godsdienstige antitipe van eertydse Babilon.
4. (a) Watter visioen sien Johannes vervolgens? (b) Hoe kan ons die engel identifiseer, en waarom is dit gepas dat hy die val van Babilon die Grote aankondig?
4 Johannes sit die verslag voort en deel ons mee: “Ná hierdie dinge het ek ’n ander engel uit die hemel sien neerdaal, met groot gesag; en die aarde is deur sy heerlikheid verlig. En hy het met ’n sterk stem uitgeroep en gesê: ‘Sy het geval! Babilon die Grote het geval’” (Openbaring 18:1, 2a). Dit is die tweede keer dat Johannes hierdie aankondiging deur ’n engel hoor. (Sien Openbaring 14:8.) Maar hierdie keer word die belangrikheid daarvan beklemtoon deur die luisterrykheid van die hemelse engel, want sy heerlikheid verlig die hele aarde! Wie kan hy wees? Eeue tevore het die profeet Esegiël van ’n hemelse visioen gepraat en gesê: “Die aarde het geblink weens sy [Jehovah se] heerlikheid” (Esegiël 43:2). Die enigste engel wat skyn met heerlikheid wat vergelykbaar is met dié van Jehovah, is die Here Jesus, wat “die weerspieëling van [God se] heerlikheid en die presiese afdruksel van sy wese” is (Hebreërs 1:3). In 1914 het Jesus ’n hemelse Koning geword, en sedertdien het hy as Jehovah se mede-Koning en mede-Regter gesag oor die aarde uitgeoefen. Dit is dus gepas dat hy die val van Babilon die Grote aankondig.—Matteus 25:31, 32.
5. (a) Wie word deur die engel gebruik om die val van Babilon die Grote bekend te maak? (b) Hoe het die Christendom gevaar toe die oordeel begin het by dié wat bely dat hulle “die huis van God” is?
5 Wie word deur hierdie engel met groot gesag gebruik om sulke verbasende nuus aan die mensdom bekend te maak? Dieselfde mense wat as gevolg van hierdie val bevry word, die oorblywende gesalfdes op die aarde, die Johannes-klas. Van 1914 tot 1918 het hulle baie gely weens die optrede van Babilon die Grote, maar in 1918 het die Here Jehovah en sy “boodskapper van die [Abrahamitiese] verbond”, Jesus Christus, by “die huis van God”, dit wil sê by dié wat bely dat hulle Christene is, begin oordeel. Sodoende het die afvallige Christendom tereggestaan (Maleagi 3:1; 1 Petrus 4:17). Die ontsaglike bloedskuld wat sy haar gedurende die Eerste Wêreldoorlog op die hals gehaal het, haar medepligtigheid aan die vervolging van Jehovah se getroue getuies en haar Babiloniese geloofsbelydenisse het haar nie in die tyd van oordeel gehelp nie; en ook geen ander deel van Babilon die Grote het God se goedkeuring verdien nie.—Vergelyk Jesaja 13:1-9.
6. Waarom kan daar gesê word dat Babilon die Grote reeds teen 1919 geval het?
6 Teen 1919 het Babilon die Grote dus reeds geval, wat die weg gebaan het vir God se volk om, as ’t ware op een dag, vrygelaat en in hulle land van geestelike voorspoed herstel te word (Jesaja 66:8). Teen daardie jaar het Jehovah God en Jesus Christus, die Grotere Darius en die Grotere Kores, sake so bewerkstellig dat valse godsdiens nie meer ’n houvas op Jehovah se volk kon behou nie. Dit kon hulle nie meer verhinder om Jehovah te dien en aan almal wat wil hoor, bekend te maak dat die hoeragtige Babilon die Grote gedoem en die regverdiging van Jehovah se soewereiniteit op hande is nie!—Jesaja 45:1-4; Daniël 5:30, 31.
7. (a) Hoe het Jehovah Babilon die Grote beskou, hoewel sy nie in 1919 vernietig is nie? (b) Wat was die gevolg vir Jehovah se volk toe Babilon die Grote in 1919 geval het?
7 Babilon die Grote is weliswaar nie in 1919 vernietig nie—net so min as wat die eertydse stad Babilon in 539 v.G.J. vernietig is toe dit deur die leërs van Kores die Pers ingeneem is. Maar uit Jehovah se oogpunt het daardie organisasie geval. Sy was geregtelik veroordeel en het op teregstelling gewag; valse godsdiens kon Jehovah se volk dus nie meer gevange hou nie. (Vergelyk Lukas 9:59, 60.) Hulle is vrygelaat om as die Heer se getroue en verstandige slaaf te dien deur geestelike voedsel op die regte tyd te voorsien. Hulle het ’n oordeel van “Mooi so” ontvang en is beveel om weer in Jehovah se werk bedrywig te word.—Matteus 24:45-47; 25:21, 23; Handelinge 1:8.
8. Watter gebeurtenis verkondig die wag van Jesaja 21:8, 9, en wie word vandag deur hierdie wag voorafgeskadu?
8 Millenniums gelede het Jehovah ander profete gebruik om hierdie epogmakende gebeurtenis te voorspel. Jesaja het gepraat van ’n wag wat “soos ’n leeu uitgeroep [het]: ‘Op die wagtoring, o Jehovah, staan ek voortdurend in die dag, en op my wagpos staan ek al die nagte.’” En watter gebeurtenis onderskei en verkondig hierdie wag met leeuemoed? Dít: “Dit het geval! Babilon het geval, en al die gesnede beelde van sy gode het Hy [Jehovah] teen die grond verbrysel!” (Jesaja 21:8, 9). Hierdie wag is ’n gepaste voorafskaduwing van die waaksame Johannes-klas van vandag, wat Die Wagtoring en ander teokratiese publikasies gebruik om die nuus dat Babilon geval het, wyd en syd te verkondig.
9, 10. (a) Hoe het die invloed van Babiloniese godsdiens sedert die Eerste Wêreldoorlog afgeneem? (b) Hoe beskryf die magtige engel die gevalle toestand van Babilon die Grote?
9 Eertydse Babilon se val in 539 v.G.J. was die begin van ’n lang agteruitgang wat met sy verwoesting geëindig het. Net so het die invloed van Babiloniese godsdiens sedert die Eerste Wêreldoorlog oor die hele aarde opvallend afgeneem. In Japan is Sjintoïstiese keiseraanbidding ná die Tweede Wêreldoorlog verbied. In China beheer die Kommunistiese regering alle godsdiensaanstellings en -bedrywighede. In Protestantse Noord-Europa staan die meeste mense nou onverskillig teenoor godsdiens. En die Rooms-Katolieke Kerk is onlangs deur skeurings en interne meningsverskille in sy wêreldryk verswak.—Vergelyk Markus 3:24-26.
10 Al hierdie tendense maak ongetwyfeld deel uit van die ‘opdroging van die Eufraatrivier’ ter voorbereiding vir die komende militaristiese aanval teen Babilon die Grote. Hierdie ‘opdroging’ word ook weerspieël in die pous se aankondiging in Oktober 1986 dat die kerk “weer moet begin bedel”—weens ontsaglike tekorte (Openbaring 16:12). Veral sedert 1919 is Babilon die Grote in die openbaar blootgelê as ’n geestelike woesteny, net soos die magtige engel hier aankondig: “En sy het ’n woonplek geword van demone en ’n skuilplek van elke onrein uitwaseming en ’n skuilplek van elke onrein en gehate voël!” (Openbaring 18:2b). Sy sal binnekort letterlik so ’n woesteny wees, so verlate soos die ruïnes van Babilon in hedendaagse Irak.—Sien ook Jeremia 50:25-28.
11. In watter sin het Babilon die Grote ‘’n woonplek van demone’ en ‘’n skuilplek van onrein uitwasemings en van onrein voëls’ geword?
11 Die woord “demone” hier is waarskynlik ’n weergawe van die woord “demone in bokgedaantes” (se‘i·rimʹ) in Jesaja se beskrywing van gevalle Babilon: “En die bewoners van waterlose streke sal beslis daar gaan lê, en hulle huise sal vol ooruile wees. En die volstruise sal daar bly, en demone in bokgedaantes sal daar rondhuppel” (Jesaja 13:21). Dit verwys moontlik nie na letterlike demone nie, maar eerder na ruigharige woestyndiere wie se voorkoms mense aan demone laat dink het. In die ruïnes van Babilon die Grote dui die figuurlike bestaan van sulke diere, sowel as dooie, giftige lug (“onrein uitwaseming”) en onrein voëls, op haar geestelik dooie toestand. Sy bied die mensdom hoegenaamd geen vooruitsig op lewe nie.—Vergelyk Efesiërs 2:1, 2.
12. Hoe pas die situasie van Babilon die Grote by Jeremia se profesie in hoofstuk 50?
12 Haar situasie pas ook by Jeremia se profesie: “‘Daar is ’n swaard teen die Galdeërs’, is die woord van Jehovah, ‘en teen die inwoners van Babilon en teen sy vorste en teen sy wyses. . . . Daar is ’n verwoesting oor sy waters, en dit sal opdroog. Want dit is ’n land van gesnede beelde, en weens hulle skrikwekkende visioene bly hulle waansinnig optree. Daarom sal die bewoners van waterlose streke saam met die huilende diere bly, en die volstruise sal daarin bly; en dit sal nooit weer bewoon word nie, en ook sal dit van geslag tot geslag nie bly bestaan nie.’” Afgodediens en gebede wat oor en oor opgesê word, kan Babilon die Grote nie red van ’n vergelding wat ooreenstem met God se omverwerping van Sodom en Gomorra nie.—Jeremia 50:35-40.
13. (a) Hoe vestig die magtige engel ons aandag op die groot omvang van Babilon die Grote se hoerery? (b) Watter onsedelikheid wat in eertydse Babilon algemeen was, word ook in Babilon die Grote aangetref?
13 Die magtige engel vestig vervolgens ons aandag op die groot omvang van Babilon die Grote se hoerery en sê: “Want weens die hartstogwekkende wyn van haar hoerery* het al die nasies slagoffers geword, en die konings van die aarde het met haar hoerery gepleeg, en die reisende koopmanne van die aarde het ryk geword weens die mag van haar skaamtelose weelde” (Openbaring 18:3). Sy het al die nasies van die mensdom met haar onrein godsdienstige weë geïndoktrineer. Volgens die Griekse geskiedskrywer Herodotus moes elke meisie in eertydse Babilon haar maagdelikheid in tempelaanbidding opoffer. Walglike geslagsverdorwenheid word vandag nog uitgebeeld deur die oorlogbeskadigde beeldhouwerke by Angkor Wat in Kampuchea en in die tempels in Khajuraho, Indië, waar die Hindoegod Wisjnoe omring is van vieslike erotiese tonele. In die Verenigde State toon die onthullings van onsedelikheid wat die wêreld van TV-evangeliste in 1987 en weer in 1988 geskud het, sowel as die onthulling van die algemene beoefening van homoseksualiteit deur geestelikes, dat selfs die Christendom skokkende gruwels van letterlike hoerery duld. En tog het al die nasies die slagoffers geword van ’n selfs ernstiger soort hoerery.
14-16. (a) Watter geestelik ongeoorloofde verhouding tussen godsdiens en die politiek het in Fascistiese Italië ontstaan? (b) Wat het biskoppe van die Rooms-Katolieke Kerk gesê toe Italië Abessinië binnegeval het?
14 Ons het reeds die ongeoorloofde verhouding tussen godsdiens en die politiek hersien wat meegebring het dat Hitler in Nazi-Duitsland aan die bewind gekom het. Ander nasies het ook gely as gevolg van godsdiens se inmenging in sekulêre aangeleenthede. Byvoorbeeld: In Fascistiese Italië is die Lateraanse Verdrag op 11 Februarie 1929 deur Mussolini en kardinaal Gasparri onderteken, waardeur die Vatikaanstad ’n soewereine staat gemaak is. Pous Pius XI het beweer dat hy “Italië aan God teruggegee het, en God aan Italië”. Was dit die waarheid? Beskou wat ses jaar later gebeur het. Op 3 Oktober 1935 het Italië Abessinië binnegeval onder die voorwendsel dat dit “’n barbaarse land [is] wat nog steeds slawerny beoefen”. Wie was in werklikheid barbaars? Het die Katolieke Kerk Mussolini se barbaarsheid veroordeel? Terwyl die pous dubbelsinnige verklarings gedoen het, het sy biskoppe die strydkragte van hulle Italiaanse “vaderland” openlik geseën. In die boek The Vatican in the Age of the Dictators sê Anthony Rhodes:
15 “In sy Herderlike Brief van 19 Oktober  het die biskop van Udine [Italië] geskryf: ‘Dit is nóg tydig nóg gepas dat ons uitspraak doen oor wat reg en verkeerd is in die saak. Ons plig as Italianers, en nog meer as Christene, is om tot die sukses van ons wapens by te dra.’ Die biskop van Padua het op 21 Oktober geskryf: ‘In die moeilike ure wat ons deurmaak, vra ons julle om geloof te stel in ons staatsmanne en strydkragte.’ Op 24 Oktober het die biskop van Cremona etlike regimentsvaandels geheilig en gesê: ‘Die seën van God sy op al hierdie soldate wat, op die bodem van Afrika, nuwe en vrugbare lande vir die Italiaanse vernuf sal verower en sodoende die Romeinse en Christelike kultuur aan hulle sal bring. Mag Italië weer eens as die Christelike leidsman van die hele wêreld staan.’”
16 Abessinië is verower, met die seën van die Rooms-Katolieke geestelikes. Kon enige van hulle in enige sin beweer dat hulle soos die apostel Paulus “rein [was] van die bloed van alle mense”?—Handelinge 20:26.
17. Hoe het Spanje gely omdat sy geestelikes versuim het om ‘van hulle swaarde ploegskare te smee’?
17 Voeg by Duitsland, Italië en Abessinië nog ’n nasie wat die slagoffer van Babilon die Grote se hoerery geword het—Spanje. Die Burgeroorlog van 1936-39 in daardie land is deels ontketen deur die demokratiese regering se optrede om die groot mag van die Rooms-Katolieke Kerk te verminder. Toe die oorlog begin het, het die Katolieke Fascistiese leier van die revolusionêre troepe, Franco, homself “die Christelike Hoofgeneraal van die Heilige Kruistog” genoem, ’n titel waarvan hy later afstand gedoen het. Honderdduisende Spanjaarde het in die gevegte omgekom. Daarbenewens het Franco se Nasionaliste, volgens ’n konserwatiewe raming, 40 000 lede van die Volksfront vermoor, terwyl laasgenoemde 8 000 geestelikes—monnike, priesters, nonne en novises—vermoor het. Dit is die afgryse en tragedie van burgeroorlog, wat toelig hoe verstandig dit is om ag te gee op Jesus se woorde: “Sit jou swaard terug in sy plek, want almal wat die swaard opneem, sal deur die swaard vergaan” (Matteus 26:52). Hoe weersinwekkend is dit tog dat die Christendom by sulke ontsaglike bloedvergieting betrokke raak! Haar geestelikes het inderdaad geheel en al versuim om ‘van hulle swaarde ploegskare te smee’!—Jesaja 2:4.
18. Wie is “die reisende koopmanne van die aarde”?
18 Wie is “die reisende koopmanne van die aarde”? Ons sal hulle ongetwyfeld vandag handelaars, handelsreuse, uitgeslape entrepreneurs van die sakewêreld noem. Dit beteken nie dat dit verkeerd is om wettige sake te doen nie. Die Bybel verskaf goeie raad vir sakemanne en waarsku teen oneerlikheid, gierigheid en dies meer (Spreuke 11:1; Sagaria 7:9, 10; Jakobus 5:1-5). Die grootste voordeel is “godvrugtige toegewydheid tesame met vergenoegdheid” (1 Timoteus 6:6, 17-19). Maar Satan se wêreld volg nie regverdige beginsels nie. Verdorwenheid vier hoogty. Dit kom voor in godsdiens, in die politiek—en in die sakewêreld. Van tyd tot tyd onthul die nuusmedia skandale, soos verduistering deur hooggeplaaste staatsamptenare en onwettige wapenhandel.
19. Watter feit omtrent die wêreldekonomie verklaar waarom die koopmanne van die aarde in Openbaring ongunstig vermeld word?
19 Die internasionale wapenhandel beloop elke jaar baie meer as $1 000 000 000 000, terwyl honderdmiljoene mense nie eens die lewensbenodigdhede het nie. Dit is erg genoeg. Maar wapentuig is blykbaar ’n steunpilaar van die wêreldekonomie. Op 11 April 1987 het ’n artikel in Londen se Spectator berig: “As net nywerhede wat regstreeks daarmee verband hou, getel word, is sowat 400 000 betrekkings in die VSA en 750 000 in Europa daarby betrokke. Maar vreemd genoeg, namate die maatskaplike en ekonomiese rol van wapenvervaardiging toegeneem het, het die werklike vraag, naamlik of die produsente hulle goed kan verdedig, op die agtergrond geraak.” Groot winste word gemaak terwyl bomme en ander wapentuig oor die hele aarde verhandel word, selfs aan potensiële vyande. Eendag sal daardie bomme dalk terugkom om dié wat dit verkoop, in ’n vurige slagting te vernietig. Wat ’n paradoks! Voeg hierby die knoeiery in die wapenbedryf. In die Verenigde State alleen, sê die Spectator, “verloor die Pentagon elke jaar op onverklaarbare wyse wapens en toerusting ter waarde van $900 miljoen”. Dit is geen wonder dat die koopmanne van die aarde in Openbaring ongunstig vermeld word nie!
20. Watter voorbeeld toon godsdiens se betrokkenheid by verdorwe sakepraktyke?
20 Soos die glorieryke engel voorspel het, is godsdiens diep betrokke by sulke verdorwe sakepraktyke. Daar is byvoorbeeld die Vatikaan se betrokkenheid by die ineenstorting van Italië se Banco Ambrosiano in 1982. Die saak het deur die 1980’s gesloer, en die onbeantwoorde vraag was: Wat het van die geld geword? In Februarie 1987 het magistrate in Milaan lasbriewe uitgereik vir die inhegtenisneming van drie Vatikaanse geestelikes, onder andere ’n Amerikaanse aartsbiskop, op aanklagte van medepligtigheid aan oneerlike bankrotskap, maar die Vatikaan het ’n uitleweringsversoek verwerp. In Julie 1987, te midde van groot protes, het Italië se hoogste Appèlhof die lasbriewe ongeldig verklaar op grond van ’n ou verdrag tussen die Vatikaan en die Italiaanse regering.
21. Hoe weet ons dat Jesus nie by verdagte sakepraktyke van sy dag betrokke was nie, maar wat sien ons vandag in Babiloniese godsdiens?
21 Was Jesus betrokke by verdagte sakepraktyke van sy dag? Nee. Hy het nie eens eiendom besit nie, want hy het ‘geen plek gehad om sy kop neer te lê nie’. Jesus het ’n ryk jong heerser aangeraai: “Verkoop alles wat jy het en deel dit aan die armes uit, en jy sal ’n skat in die hemele hê; en kom word my volgeling.” Dit was goeie raad, want dit kon meegebring het dat hy van al sy bekommernisse oor sakeaangeleenthede ontslae raak (Lukas 9:58; 18:22). Babiloniese godsdiens daarenteen het dikwels uiters onvanpaste bande met die sakewêreld. In 1987 het die Albany Times Union byvoorbeeld berig dat die finansiële bestuurder van die Katolieke aartsbisdom van Miami, Florida, VSA, erken het dat die kerk aandele besit in maatskappye wat kernwapens, rolprente met hoë ouderdomsbeperkings en sigarette vervaardig.
22. (a) Wat sê ’n stem uit die hemel? (b) Wat het God se volk in 537 v.G.J. en in 1919 G.J. vreugde verskaf?
22 Johannes se volgende woorde wys op ’n verdere vervulling van die profetiese patroon: “En ek het ’n ander stem uit die hemel hoor sê: ‘Gaan uit haar uit, my volk, as julle nie met haar in haar sondes wil deel nie, en as julle geen deel van haar plae wil ontvang nie’” (Openbaring 18:4). Profesieë in die Hebreeuse Geskrifte oor die val van eertydse Babilon sluit ook Jehovah se bevel aan sy volk in: “Vlug uit Babilon uit” (Jeremia 50:8, 13). Net so word God se volk nou, met die oog op die komende verwoesting van Babilon die Grote, aangespoor om te vlug. In 537 v.G.J. was die getroue Israeliete baie verheug oor die geleentheid om uit Babilon te vlug. Die vrylating van God se volk uit Babiloniese gevangenskap in 1919 het hulle ook groot vreugde verskaf (Openbaring 11:11, 12). En sedertdien het miljoene ander die bevel om te vlug, gehoorsaam.
23. Hoe beklemtoon die stem uit die hemel die dringendheid daarvan om uit Babilon die Grote te vlug?
23 Is dit werklik so dringend om uit Babilon die Grote te vlug, deur lidmaatskap van die wêreld se godsdienste op te sê en jou heeltemal af te skei? Dit is, want ons moet God se beskouing van hierdie eeue oue godsdiensmonster, Babilon die Grote, hê. Hy het nie doekies omgedraai toe hy haar die groot hoer genoem het nie. Daarom lig die stem uit die hemel Johannes verder aangaande hierdie hoer in: “Want haar sondes het tot aan die hemel opgehoop en God het haar ongeregtighede onthou. Vergeld haar net soos sy self vergeld het, en doen aan haar twee keer soveel, ja, twee keer die aantal dinge wat sy gedoen het; sit in die beker waarin sy ’n mengsel gesit het, vir haar twee keer soveel van die mengsel. In die mate waarin sy haarself verheerlik en in skaamtelose weelde gelewe het, gee haar in dié mate pyniging en verdriet. Want in haar hart bly sy sê: ‘Ek sit as koningin, en ek is geen weduwee nie, en ek sal nooit verdriet sien nie.’ Daarom sal haar plae in een dag kom: dood en verdriet en hongersnood, en sy sal heeltemal met vuur verbrand word, want Jehovah God, wat haar geoordeel het, is sterk.”—Openbaring 18:5-8.
24. (a) God se volk moet uit Babilon die Grote vlug om wat te vermy? (b) In watter sondes deel dié wat nie uit Babilon die Grote vlug nie?
24 Dit is harde woorde! Optrede is dus nodig. Jeremia het die Israeliete in sy dag aangespoor om op te tree en gesê: “Vlug uit Babilon uit, . . . want dit is die tyd van wraak wat aan Jehovah behoort. Hy vergeld hom sy handelswyse. Gaan uit hom uit, o my volk, en laat elkeen aan sy siel ontkoming verskaf van die brandende toorn van Jehovah” (Jeremia 51:6, 45). Die stem uit die hemel waarsku God se volk vandag ook om uit Babilon die Grote te vlug sodat hulle geen deel van haar plae ontvang nie. Jehovah se plaagagtige oordele oor hierdie wêreld, met inbegrip van Babilon die Grote, word nou verkondig (Openbaring 8:1–9:21; 16:1-21). God se volk moet hulle van valse godsdiens afskei as hulle nie self hierdie plae wil ontvang en uiteindelik saam met haar wil sterf nie. Bowendien sal hulle in haar sondes deel as hulle in hierdie organisasie bly. Hulle sou net so skuldig soos sy wees aan geestelike egbreuk en aan die vergieting van die bloed “van almal wat op die aarde doodgemaak is”.—Openbaring 18:24; vergelyk Efesiërs 5:11; 1 Timoteus 5:22.
25. Op watter maniere het God se volk uit eertydse Babilon uitgegaan?
25 Maar hoe gaan God se volk uit Babilon die Grote uit? In die geval van eertydse Babilon moes die Jode letterlik van die stad Babilon na die Beloofde Land reis. Maar dit het meer as dit behels. Jesaja het die Israeliete profeties meegedeel: “Vertrek, vertrek, gaan daar uit, raak aan niks wat onrein is nie; gaan uit hom uit, hou julle rein, julle wat die voorwerpe van Jehovah dra” (Jesaja 52:11). Ja, hulle moes afsien van alle onrein gebruike van Babiloniese godsdiens wat hulle aanbidding van Jehovah kon besoedel.
26. Hoe het die Korintiese Christene die woorde gehoorsaam: ‘Gaan onder hulle uit en hou op om wat onrein is, aan te raak’?
26 Die apostel Paulus het Jesaja se woorde in sy brief aan die Korintiërs aangehaal en gesê: “Moenie saam met ongelowiges onder ’n ongelyke juk kom nie. Want watter gemeenskap het regverdigheid en wetteloosheid? Of watter deelgenootskap het lig met duisternis? . . . ’Gaan dus onder hulle uit en sonder julle af’, sê Jehovah, ‘en hou op om wat onrein is, aan te raak.’” Dit was nie vir die Korintiese Christene nodig om Korinte te verlaat om daardie bevel te gehoorsaam nie. Maar hulle moes die onrein tempels van valse godsdiens letterlik vermy en hulle ook geestelik afskei van die onrein dade van daardie afgodedienaars. In 1919 het God se volk op hierdie manier uit Babilon die Grote begin vlug deur hulle van enige oorblywende onrein leerstellings en gebruike te reinig. Hulle kon hom derhalwe as sy gesuiwerde volk dien.—2 Korintiërs 6:14-17; 1 Johannes 3:3.
27. Watter ooreenkomste is daar tussen die oordele oor eertydse Babilon en dié oor Babilon die Grote?
27 Eertydse Babilon se ondergang en uiteindelike verwoesting was ’n straf vir sy sondes. “Want sy oordeel het tot aan die hemel gereik” (Jeremia 51:9). Die sondes van Babilon die Grote het ook “tot aan die hemel opgehoop”, sodat dit onder Jehovah se aandag gekom het. Sy is skuldig aan ongeregtigheid, afgodediens, onsedelikheid, onderdrukking, diefstal en moord. Die val van eertydse Babilon was deels wraak vir wat hy aan Jehovah se tempel en sy ware aanbidders gedoen het (Jeremia 50:8, 14; 51:11, 35, 36). Net so is die val van Babilon die Grote en haar uiteindelike vernietiging ’n blyk van wraak vir wat sy deur die eeue heen aan ware aanbidders gedoen het. Ja, haar finale vernietiging is die begin van “die dag van die wraak van ons God”.—Jesaja 34:8-10; 61:2; Jeremia 50:28.
28. Watter regstandaard pas Jehovah op Babilon die Grote toe, en waarom?
28 Onder die Mosaïese Wet moes ’n Israeliet wat van sy landgenote gesteel het, ten minste dubbel soveel terugbetaal as vergoeding (Eksodus 22:1, 4, 7, 9). In die komende vernietiging van Babilon die Grote sal Jehovah ’n vergelykbare regstandaard toepas. Sy sal twee keer soveel ontvang as wat sy gegee het. Geen barmhartigheid sal bewys word nie, want Babilon die Grote het geen barmhartigheid aan haar slagoffers bewys nie. Sy het soos ’n parasiet op die volke van die aarde geteer om haar in “skaamtelose weelde” te onderhou. Nou sal sy lyding en verdriet ondervind. Eertydse Babilon het gedink dat haar posisie absoluut veilig was en het gespog: “Ek sal nie as weduwee sit nie, en ek sal nie die verlies van kinders ken nie” (Jesaja 47:8, 9, 11). Babilon die Grote voel ook veilig. Maar haar vernietiging, verorden deur Jehovah wat ‘sterk is’, sal gou plaasvind, asof “in een dag”!
Voetnoot in NW.
[Venster op bladsy 263]
“Die konings . . . het met haar hoerery gepleeg”
In die vroeë 1800’s het Europese handelaars groot hoeveelhede opium in China ingesmokkel. In Maart 1839 het Chinese amptenare die onwettige handel probeer stopsit deur op 20 000 kiste van die dwelmmiddel by Britse handelaars beslag te lê. Dit het spanning tussen Brittanje en China tot gevolg gehad. Namate betrekkinge tussen die twee lande versleg het, het etlike Protestantse sendelinge Brittanje met verklarings soos die volgende aangespoor om oorlog te verklaar:
“Hoe verbly hierdie probleme tog my hart, omdat ek van mening is dat die Engelse regering moontlik woedend sal raak en dat God, in Sy mag, dalk die hindernisse uit die weg sal ruim wat voorkom dat die evangelie van Christus China bereik.”—Henrietta Shuck, sendeling van die Suidelike Baptistekerk.
Uiteindelik het oorlog uitgebreek—die oorlog wat vandag bekend staan as die Opiumoorlog. Sendelinge het Brittanje van ganser harte aangespoor met kommentare soos hierdie:
“Ek voel my genoodsaak om op die huidige toedrag van sake terug te kyk, nie soseer as ’n opium- of ’n Engelse aangeleentheid nie, maar as die groot plan van die Voorsienigheid om die goddeloosheid van die mens bevorderlik te maak vir Sy voornemens van barmhartigheid teenoor China deur sy muur van uitsluiting te verbreek.”—Peter Parker, Kongregasionalistiese sendeling.
’n Ander Kongregasionalistiese sendeling, Samuel W. Williams, het bygevoeg: “Die hand van God kan duidelik gesien word in alles wat op merkwaardige wyse plaasgevind het, en ons twyfel nie daaraan dat Hy wat gesê het dat Hy gekom het om ’n swaard op die aarde te bring, hierheen gekom het om Sy vyande spoedig te vernietig en Sy eie koninkryk op te rig nie. Hy sal verslaan en verslaan totdat Hy die Vredevors ingestel het.”
Aangaande die verskriklike slagting van Chinese burgers het sendeling J. Lewis Shuck geskryf: “Ek beskou sulke tonele . . . as die regstreekse werktuie van die Here om die vullis uit die weg te ruim wat die vooruitgang van Goddelike Waarheid belemmer.”
Kongregasionalistiese sendeling Elijah C. Bridgman het bygevoeg: “God het dikwels die sterk arm van burgerlike mag gebruik om die weg vir Sy koninkryk te baan . . . Die middel in hierdie groot oomblikke is menslik; die leidende mag goddelik. Die groot regeerder van al die nasies het Engeland gebruik om China te straf en te verneder.”—Aanhalings geneem uit “Ends and Means” (“Oogmerke en middele”), 1974, ’n verhandeling deur Stuart Creighton Miller, wat gepubliseer is in The Missionary Enterprise in China and America (’n Harvard-studie onder redaksie van John K. Fairbank).
[Venster op bladsy 264]
“Die reisende koopmanne . . . het ryk geword”
“Tussen 1929 en die begin van die Tweede Wêreldoorlog het [Bernadino] Nogara [die Vatikaan se finansiële bestuurder] Vatikaanse kapitaal en Vatikaanse agente gebruik om op verskillende gebiede van Italië se ekonomie te werk—veral op die gebiede van elektrisiteit, telefoonkommunikasie, krediet en die bankwese, klein spoorweë en die vervaardiging van landbougereedskap, sement en kunsmatige tekstielvesels. Baie van hierdie ondernemings was lonend.
“Nogara het etlike maatskappye oorgeneem, waaronder La Società Italiana della Viscosa, La Supertessile, La Società Meridionale Industrie Tessili en La Cisaraion. Hy het hulle in een maatskappy saamgesmelt, wat hy CISA-Viscosa genoem en onder die beheer van baron Francesco Maria Oddasso, een van die Vatikaan se mees vertroude leke, geplaas het. Daarna het Nogara die inlywing van die nuwe maatskappy by Italië se grootste tekstielvervaardiger, SNIA-Viscosa, bewerkstellig. Uiteindelik het die Vatikaan se aandeel in SNIA-Viscosa al hoe groter geword, en mettertyd het die Vatikaan die beheer oorgeneem—wat bevestig word deur die feit dat baron Oddasso later visepresident geword het.
“So het Nogara die tekstielnywerheid binnegedring. Hy het ander nywerhede op ander maniere binnegedring, want Nogara het baie slim planne gehad. Hierdie onselfsugtige man . . . het waarskynlik meer as enige ander sakeman in Italië se geskiedenis gedoen om lewe in die Italiaanse ekonomie te blaas . . . Benito Mussolini kon nooit die ryk tot stand bring waarvan hy gedroom het nie, maar hy het die Vatikaan en Bernadino Nogara in staat gestel om ’n ander soort ryk te skep.”—The Vatican Empire, deur Nino lo Bello, bladsye 71-3.
Dit is net een voorbeeld van die noue samewerking tussen die koopmanne van die aarde en Babilon die Grote. Geen wonder dat hierdie koopmanne sal treur wanneer hulle sakevennoot nie meer bestaan nie!
[Prent op bladsy 259]
Namate mense oor die hele aarde versprei het, het hulle Babiloniese godsdiens saam met hulle geneem
[Prent op bladsy 261]
Die Johannes-klas verkondig soos ’n wag dat Babilon geval het
[Prent op bladsy 266]
Die ruïnes van eertydse Babilon is ’n voorteken van die komende verwoesting van Babilon die Grote